open-index/open-wikipedia-markdown huggingface dataset:
Rolf Ringdal

**Rolf Juul Ringdal**, tidligere **Rolf Juul Jørgensen** (født 9. august 1960) er en norsk faglig tillitsmann. Han har fra 2011 vært forbundsleder i Norsk Lokomotivmannsforbund.

Han vokste opp i Blaker, i Sørum kommune. Første tillitsverv hadde han som elevrådsformann på yrkesskolen på Strømmen. Han satt også i styret i Yrkesskolenes og lærlingenes interesseorganisasjon, YLI. Siden var han aktiv i Elektrikerforbundet da han jobbet på e-verket i Lillestrøm og i Jernbaneforbundet da han jobbet på jernbaneverkstedet i Groruddalen.

27 år gammel begynte han lokomotivførerutdannelsen, og ble lokomotivfører i CargoNet, der han ble hovedtillitsvalgt.

I 1999 ble han valgt inn i forbundsstyret i Lokomotivmannsforbundet, og overtok i juni 2011 formannsvervet i forbundet. 

Politisk har han bakgrunn fra Rød Ungdom, Rød Valgallianse, Marxist-leninistisk forbund og ML-gruppa Revolusjon. Han er tidligere leder for Norsk-Albansk Vennskapssamband. I 1997 var han førstekandidat for Norges Kommunistiske Parti på partiets stortingsvalgliste i Oslo.

Han markerte seg i 2007 som en av kritikerne mot sammenslåingsprosessen mellom AKP og RV. Han var også blant de ledende aktivistene i Komiteen for et fritt Irak.

Da han overtok som forbundsformann karakteriserte han seg selv som partiløs sosialist, til venstre for Arbeiderpartiet.

## Referanser
Nepal Samyabadi Sangh

**Nepal Samyabadi Sangh** (* NSS* -*Nepal Communist League* – *NCL* – Nepals Kommunistforbund) var et lite kommunistparti som eksisterte fra 1970-tallet til midt på 1990-tallet i Nepal.

Grunnlegger og leder var *Shambhuram* (skrives også *Shambhu Ram*) *Shresta* (født 1919 (?), død januar 2006), som hadde vært et sentralt partimedlem i ledelsen i det opprinnelige Nepal Kamyunishta Parti før 1960. 

Han var en av flere kommunistledere som fikk langvarige fengselsstraffer etter at kong Mahendra gjennomførte statskupp og forbøy alle partier i desember 1960. Da han kom ut av fengselet, knytta han seg til Man Mohan Adhikaris gruppe. I 1971 danna Mohan Bikram Singh og Nirmal Lama, et par andre gamle partiledere som også hadde sona lange fengselsstraffer, danna organisasjonen *The Central Nucleus* (*Den Sentrale Kjerna*) for å prøve å gjenforene det gamle kommunistpartiet. Ahdikari og Shresta blei sentrale medarbeidere.

Da dette forsøket slo feil og de sentrale deltakerne gikk hver sin vei, fortsatte Shamburam Shresta  å jobbe sammen med Adhikari. Men midt på 1970-tallet brøyt han ut og laga *Nepal Samyabadi Sangh*, angivelig fortsatt med samling av det nå meget store antallet kommunistpartier i Nepal som mål. (I 1979 omdanna også Adhikari sin gruppe til et nytt kommunistparti, NKP (Manmohan)).

Under den store demokratirevolusjonen Jana Andolan 1990 gikk Shrestas NSS med i den mest revolusjonære av de to frontene av kommunistpartier: Samyukta Rashtriya Janaandolan, der bl.a. partiene til Prachanda og Mohan Bikram Singh var med, og Baburam Bhattarai var leder.

Men da Prachandas NKP (Mashal) og flere andre partier slo seg sammen til det nye NKP (Ekda Kendra) i november 1990, var NSR ikke med.

Partiet fortsatte i de nærmeste åra å plassere seg politisk blant de revolusjonære partiene på venstre fløy. NSS deltok i *Joint People's Agitation Committee* (*Folkets felles aksjonskomite*), ei samarbeidsgruppe der bl.a. NKP (Ekda Kendra) deltok, som oppfordra til generalstreik 6. april 1992. Politiet skøyt på demonstrantene, og ifølge menneskerettighetsgrupper blei 14  drept.

I lokalvalget 1992 deltok NSS i et samarbeid av fem partier, der Prachanda/B. Bhattarais valgparti Samyukta Janamorcha Nepal og Nepal Mazdoor Kizan Party var de vikigste.

På midten av 1990-tallet gikk NSS og Shambhuram Shresta inn i det store, moderate og parlamentariske kommunistpartiet kjent som UML.

Under den store partisplittelsen i UML i 1998, fulgte Shamburam Shresta med over i det nye  NKP (ML).
Cruz Hernández

**Cruz Hernández Rivas** (født 3. mai 1878?, død 8. mars 2007) er påstått som en av verdens lengstlevende personer i historien i en alder av nesten 129 år. Det ble sendt inn beviser på hennes alder i form av fødselsattest til Guinness rekordbok i 2006. 

## Referanser


## Eksterne lenker
* Reuters  (på engelsk)
* laprensa.com.sv (på spansk)
TV2000

***TV2000*** er et norsk talkshow med Synnøve Svabø som gikk på TV 2 høsten 1999. Med seg på laget hadde hun Arne Hjeltnes. Programmet tok sikte på å ta for seg aktuelle saker, ha en større temadiskusjon og portrett med mennesker som programlederen mente ville sette sitt preg på fremtiden. I tillegg ble det invitert gjester, artister og band. Serien hadde en noe mer seriøs stil enn tidligere programmer med Svabø. Programmet gikk på fredager.

Programmet ble en seermessig fiasko. Premieren ble sett av 429 000, men utover høsten sank seertallene kraftig og i november ble det bunnotert med 216 000.

## Referanser


## Eksterne lenker
*
* (arkivert)
TVT

***TVT*** er et norsk humor- og underholdningsprogram med Trond-Viggo Torgersen som gikk på NRK1 i 2002. Torgersen var programleder, men spilte også en rekke andre roller, der den mest kjente var den løsemiddelskadde dansbandkongen «Terje Møller». Med i serien var også Torgersens egen mor Lillemor Torgersen. Hun hadde med seg sin beste venninne (som også het også Lillemor). Disse to satt på siden og kommenterte innholdet i Torgersens program. Ylvis-brødrene hadde også faste innslag i programmet. Det var også innslag med Torgersens fra før kjente skikkelse «Vaktmester'n». Programmet gikk på fredagskvelder.

TVT sto for Trond Viggo Torgersen.

Premieren ble sett av 1,28 millioner. Etter det falt tallene en del og ble liggende på mellom 700 000 og 800 000. Fallende seertall førte til at programmet ble beskrevet som mislykket.

Programmet ble dårlig mottatt av både VGs og Dagbladets TV-anmelder.

## Klage til kringkastingsrådet
Seriens mest omtalte karakter var den løsemiddelskadde dansebandkongen «Terje Møller». Stuntene med ham vakte oppmerksomhet i mediene da *Landsforeningen for løsemiddelskadede* gikk ut og sa at de følte seg støtt av denne figuren og at skikkelsen måtte fjernes fra programmet. Saken ble innklaget for Kringkastingsrådet, men de mente det var godt innenfor grensene for akseptabel fjernsynsunderholdning.

## Referanser


## Eksterne lenker
* Hjemmeside (arkivert av NRK)
*
Tur/retur (TVNorge)

:*For ungdomsserien som ble sendt på NRK i 1995, se «[[U (TV-serie)|U]]», se [[Tur-retur]]*
***Tur/retur*** (også *Tur : retur*) er et norsk reiseprogram med Mette Aakerholm og Lisa Tønne som gikk på TVNorge fra 2000 til 2002. Konseptet var at reiselederne hadde med seg en person som hadde sine røtter i det landet de besøkte. Tanken bak var at gjestene skulle være døråpnere til sitt opphavsland og vise ting som programlederne ellers ikke hadde funnet.

Programmet gikk vekselvis med reiseprogrammet til *[[Silje og Sigurd – et slags reiseprogram|Silje og Sigurd]]*.

Premieren ble sett av .

## <small>Reisemål og gjester</small>
* 2000: Kenya (sammen med Terese Mungai), Portugal (med Orlando Cezinando), Danmark (med Esben Selvig), Canada (med Keiron Gray), Israel (med Orna), Pakistan (med Asim), Vietnam (med Le), Filippinene (med Marie Jane Arnecillo)
* 2001: Chile (med Ricardo), Italia (med Aleksander Melli), Guatemala (med Sergio Mejia), Tyrkia (med Meltem Safak), Egypt (med Ibrahim Elhayawan)
* 2002: Fiji (med Rusiate Rogoyawa), Madagaskar (med Aime Rabenorolahy), Kina (med Kui)

## Referanser


## Eksterne lenker
*
Mecom

**Mecom** er et av de ledende medieselskapene i Europa, med base i London. Det har eierskap i medier i Norge, Danmark, Nederland, Tyskland, Polen, Sverige og Ukraina. Hovedområdet er lokale aviser, men de har også interesser i nasjonale aviser, samt magasiner, radio, tv og andre medier. 

Konsernet ble grunnlagt i 2000 av David Montgomery. Etter at selskapet i 2006 kjøpte opp Orkla Media for 7,5 milliarder kroner av Orkla, betød det en plutselig enorm ekspansjon og var en milepæl for Montgomery og hans Mecom. Orkla Media ble omdøpt til Edda Media. Våren 2007 ble hovedaksjonærene enige om å spytte inn til sammen rundt 7 milliarder kroner for ytterligere ekspansjon, noe som betød at selskapet ville bli Europas nest største mediekonsern.
5. desember 2011 kunngjorde Mecom i en børsmelding at Edda ble solgt til A-pressen. Konkurransetilsynet godkjente oppkjøpet under forutsetning av at A-pressen solgte *[[Demokraten]]* i Fredrikstad og én av avisene i Skien. Medietilsynet vurderte A-pressens kjøp ut fra medieeierskapsloven og godkjente kjøpet under forutsetning av at avisene *[[Varden (avis)|Varden]]*, *[[Østlandets Blad]]*, *[[Vestby Avis]]*, *[[Enebakk Avis]]*, *[[Ås Avis]]*, *[[Smaalenenes Avis]]* og *[[Rakkestad Avis]]* ble solgt.

## Referanser
Iljusjin I-21

**Iljusjin I-21** var et sovjetisk jagerfly utviklet under ledelse av Sergej Iljusjin. To prototyper ble gjort ferdig i 1936 og en serie på 20 fly var planlagt produsert da flytypen ble kansellert. I-21 var et lavvinget monoplan bygget helt i metall og et for sin tid avansert fly. Det nådde høye hastigheter under evaluering, men viste seg å ha uakseptable flyegenskaper.
Share

Share er navnet på et lukket fildelingsprogram som utgis av en anonym japansk utvikler. Da Isamu Kaneko, utvikleren av Winny, ble arrestert, startet utviklingen av Share som dens etterfølger, med fokus på høyere sikkerhet. Share fungerer svært likt Winny, med krypterte hurtiglagre, filnavn og IP-adresser, og det er basert på det samme node-systemet som Winny.

## Referanser


## Eksterne lenker
*
Lokativ

**Lokativ** (også kalt *den sjuende kasus*) er en grammatikalsk kasus som indikerer lokalisasjon. Den tilsvarer grovt sett de norske preposisjonene *i*, *på* og *ved*. Lokativ kasus tilhører de generelle lokalkasusene sammen med lativ og separativ.

Lokativ eksisterer i mange språk, for eksempel i de altaiske, indoeuropeiske og uralske språkene.

Også klassisk latin hadde en lokativ-form, men den ble sjelden brukt, idet stedets ablativ vanligvis tok dens plass.

Norsk har fortsatt rester av lokativ. Ord som innenriks, utenriks, avsides og hinsides er egentlig lokativformer, selv om de brukes som adjektiv.

## Lokativ i russisk
I russisk kan lokativ bare forekomme etter bruk av preposisjonene «о» (om), «в» (i eller inni) og «на» (på).
Iljusjin Il-103

**Iljusjin Il-103** er et lett bruksfly utviklet av Iljusjin. Flyet er ett av de første av denne typen utviklet i Russland beregnet for bruk også på det vestlige markedet. Il-103 fløy første gang 17. mai 1994 og ble sertifisert for bruk i Russland i februar 1996 og i USA i desember 1998. Flytypen er også beregnet på det militære markedet som treningsfly. Fem eller seks fly har blitt solgt til det peruanske flyvåpenet, og 23 til det sørkoreanske flyvåpenet under den lokale betegnelsen **T-103**.

Il-103 er markedsført i tre forskjellige versjoner. Basismodellen **Il-103**, **Il-103-10** beregnet på eksportmarkedet med oppgradert avionikk og **Il-103-11** med delvis oppgradert avionikk.

## Eksterne lenker
*
TvTv

***TvTv*** er en norsk humorserie som gikk på NRK1 i 1999. Espen Thoresen var programleder og harselerte blant annet med talkshowsjangeren. Sammen med komikerne Johan Golden, Atle Antonsen, Kristopher Schau og Kristin Skogheim (Eirin Sædberg) reiste de rundt i et mobilt studio. Humoren var av det absurde slaget og ofte improvisert, slik som i *[[XLTV]]*. *TvTv* ble også beskrevet som en parodi på andre TV-programmer. Programmet gikk sent på torsdagskvelder. 

Det oppnådde ikke samme popularitet som forgjengeren, *XLTV*. Programmet hadde et seersnitt på 181 000, noe som ble betegnet som skuffende.

*Aftenposten*s anmelder omtalte første episode som «skuffende og spontanitetsløs», mens *VG* mente det var for folk med sterk mage og at det ville få vansker med å rekruttere nye seere.

## Referanser


## Eksterne lenker
*
* Åpningsvignett (YouTube)
Piero Marini

**Piero Marini** (født 13. januar 1942 i Valverde) er en italiensk katolsk erkebiskop og pavelig seremonimester.

## Liv og virke
Han ble innskrevet ved presteseminaret i Bobbio i 1953 og ble presteviet 27. juni 1965. Deretter arbeidet han som sekretær for erkebiskop Annibale Bugnini, formannen for liturgikommisjonen, som satte ut i livet den liturgireform som var vedtatt av det andre vatikankonsil.

2. april 1986 fikk han rang som prelat, og i 1987 utnevnte pave Johannes Paul II ham til seremonimester for pavens liturgiske feiringer. Han har dermed ansvar for organiseringen og gjennomføringen av alle pavens messer, og sees ved pavens side under alle disse.

Johannes Paul II utnevnte ham 14. februar 1998 til titulærbiskop av Martirano. Han ble konsekrert av paven selv; medkonsekratorer var kardinalene Angelo Sodano og Franciszek Macharski. 29. september 2003 ble han utnevnt til titulærerkebiskop av Martirano.

Den 1. oktober 2007 ble han president for Den pavelige komité for internasjonale eukaristiske kongresser.

## Episkopalgenealogl
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio, O.P. (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Erkebiskop *Piero Marini*
## Referanser
Gregor Paulsson

**Nils Bernhard Gregor Paulsson** (født 27. august 1889 i Helsingborg, død 14. februar 1977) var en svensk kunsthistoriker, og hans firebinds verk *Konsten världshistoria* var pensum for også norske kunsthistoriestudenter i flere tiår. Han var først og fremst aktiv ved Uppsala universitet og betraktes som en av verdens ledende arkitekturteoreikere.

Paulsson, som var sønn av en skreddermester, studerte ved Lunds universitet hvor han tok doktorgraden i 1915 med en avhandling om Skånes kunsthistorie fra renessansen. Han var virksom som intendant vid Nasjonalmuséet i Stockholm 1916–1924 og ordfører for Svenska Slöjdföreningen 1920–1934. Han arbeidet med Stockholmsutställningen 1930. Mellom 1934 og 1956 var Paulsson professor i kunsthistorie ved Uppsala universitet hvor hans betydning var blant annet å sette kunsten inn i en sosial sammenheng ut ifra en marxistisk tankegang.

Hans verk *Konstens världshistoria* har blitt en klassiker i både den norske som den svenske kunsthistorielitteraturen og kom ut første gang i 1949. Gregor Paulsson var en foregangsmann for å markere svensk design og kunsthåndverk og ble dens fremste teoretiker. I 1919 utga han sine ideer i boken *Vackrare vardagsvara* hvor spesielt funksjonalismen var den stilretningen Paulsson fremmet. Svensk design lever fortsatt i Paulssons ånd ved å være en design for alle i samfunnet og trakk sine ideer fra den engelske bevegelsen Arts and Crafts. Også innenfor arkitekturen var han en markant skikkelse med de tilsvarende ideer, konkretisert i boken *Svensk stad*, 1950–1953, og preget således arkitekturutdannelsen i Sverige i årene etter.

I 1960 ble han æresdoktor i Basel og en utmerkelse er opprettet i hans navn, «Gregor Paulsson-statuetten».

## Referanser
Ergativspråk

**Ergative språk** (eller **ergative-absoluttive språk**) er språk der subjektet til intransitive verb og objektet til transitive verb har samme kasus, absolutiv, og agens til transitive verb en annen kasus, ergativ.

Eksempler på ergativspråk er baskisk, georgisk, sumerisk, burushaski, dyirbal, noen kurdiske dialekter, tibetansk, grønlandsk og mayiske språk.

## Kilder
*
Absolutiv

**Absolutiv** er en grammatisk kasus som i ergative språk brukes til å markere både subjektet til et intransitivt verb og objektet til et transitivt verb. Den står i kontrast til ergativ, som markerer subjektet til transitive verb.

For eksempel i baskisk tar substantivet *mutil* («gutt») den absolutive entallsendelsen *-a* både når det er subjekt i den intransitive frasen *mutila etorri da* («gutten kom») og når det er objektet i den transitive frasen *irakasleak mutila ikusi du* («læreren har sett gutten»), hvor subjektet har ergativendelsen *-ak*.

I denne typen språk er ergativ som oftest markert, mens den absolutive kasusen er umarkert. Derfor er ord i absolutiv kasus vanligvis brukt som lemmaet for å representere et leksem.

## Kilder
* 
*
Filadelfiaforlaget

**Filadelfiaforlaget AS** var konsernnavnet for selskapet *Korsets Seier Publikasjoner AS frem til 2022*, og var et av den norske pinsebevegelsens fellestiltak. 

Hovedproduktet var ukeavisen *[[Korsets Seier]]*, men konsernets historikk omfatter en stor mengde publikasjoner som Bibelsk Tidsskrift, Pinseliljen, *[[LivsGlede]]* og *[[Lederskap (tidsskrift)|Lederskap]]*.

## Historie
Filadelfiaforlaget AS ble etablert av pinsebevegelsen som et bokforlag. Foruten bøker utga forlaget ukeavisen *Korsets Seier*.

Sang og musikk ble fra begynnelsen utgitt på plateselskapet Klango. Den første plateinnspillingen var med Kjell og Odd, og foregikk fra scenen i Filadelfia Oslo.

*Filadelfiaforlaget* og *Klango* fusjonerte og skiftet navn til *REX forlag AS*, og ble både bokforlag og plateselskap. Pinsebevegelsens tidsskrifter og årbøker blir utgitt av *KS Publikasjoner AS*. 

I dag er REX forlaget fusjonert med Hermon Forlag som er et rent bokforlag. Den norske pinsebevegelsen har (2007) ikke noe eget plateselskap. Filadelfiaforlaget A/S hadde tidligere rettighetene til Klangos store musikkarkiv. Etter fusjonen med Hermon forlag, har Farstad Sound Productions, med Per Kjetil Farstad, overtatt eierskapet og rettighetene til musikken.

Korsets Seier ble solgt til Dagenhuset og gjenværende midler i Filadelfiaforlaget AS ble overført til Pinsebevegelsen i Norge for å forvaltes videre i informasjons- og mediearbeid

## Korsets Seier
*Korsets Seier* er en førende frikirkelig ukeavis og pinsebevegelsens hovedorgan i Norge. Tidsskriftet utgis som en ukentlig avis med 52 nummer hvert år og har oppdaterte nyheter på sin nettside.

## Lederskap
Lederskap er et blad som ønsker å bidra til kompetanseheving for ledere i kirker, menigheter og organisasjonsliv. Bladet har artikler om ledelse og praktiske råd til ledere. Bladet skal være et verktøy som ivaretar behovet for god undervisning, ny kunnskap og praktiske ledelsesredskaper.

## Referanser


## Eksterne lenker
*  Pinsebevegelsen i Norge
*  Korsets seier. Pinsebevegelsens ukentlige avis
Lederskap (tidsskrift)

***Lederskap*** er et norsk, kristent tidsskrift, som ønsker å bidra til kompetanseheving for ledere i kirker og menigheter. Bladet har artikler om ledelse og praktiske råd til ledere. Bladet skal være et verktøy som ivaretar behovet for god undervisning, ny kunnskap og praktiske ledelsesredskaper.

Misjonsforstander og DAWN-leder Sten Sørensen og Lederskolen i Filadelfia Oslo, utgir bladet, Aril Svartdahl er redaktør. Bladet gis ut av Filadelfiaforlaget AS (KS Publikasjoner AS), med fire nummer hvert år.

## Kilder
* Lederskap

## Eksterne lenker
* KS Publikasjoner AS, som utgir Lederskap
Misjonsbåten «Fredsbudet»

**Misjonsbåten «Fredsbudet»** seilte langs norskekysten med evangeliet og  var et av fellestiltakene til pinsebevegelsen i Norge. Inntektene til driften  var basert på friville gaver og støtte fra enkeltpersoner og pinsemenigheter i Norge. Den  økonomiske driften var i perioder vanskelig.

Da «Fredsbudet» begynte å besøke små kystsamfunn var oppmøtet stort, samtidig bodde det  mennesker på langt flere små og ofte veiløse samfunn langs norskekysten. I dag er dette  helt forandret. Mange steder er avfolket eller fraflyttet, og fiskere bor komfortabelt i  moderne fiskebåter som kun er inne til land for å losse fangsten.

Fredsbudet stoppet gjerne opp ved små lokalsamfunn langs kysten. Tradisjonelt har det  vært holdt møter og bibeltimer, samt evangelisering på stedene som har blitt besøkt. I  snitt har det de siste årene, fra 1995 til 2005, vært om lag 6–7&nbsp;000 møtebesøkende hvert år.

## «Fredsbudet» 1952–1979
Den første misjonsbåten kalt «Fredsbudet» ble kjøpt i 1952 og seilte i 28 år fram til 1979.

## «Fredsbudet» 1979–2007
I  1980 ble den erstattet av MS «Vestgar», en tidligere  langrutebåt for Øygarden, utenfor Bergen.

Vinteren 2005–2006 hadde båten en større ombygning og modernisering av lugarer og  toaletter. Det ble også laget en plass på dekk, slik at det kunne  holdes friluftsmøter ved kaikanten.

«Fredsbudet» hadde de siste årene sertifikat som opplæringsfartøy og kunne ha  praksisplasser for sjøfolk både i maskinrommet og på dekk.

I juni 2007 ble båten solgt delvis på grunn av høye driftskostnader, men mest fordi den stod ovenfor en omfattende og kostbar nødvendig  ombygnig. Ombygningen var nødvendig for å kunne få seile videre. Båten ble solgt tilbakt  til Øygarden ved Bergen og fikk tilbake navnet «Vestgar».  Den skal tilbakestilles til sin opprinnelig utgave som rutebåt og bli et levende  kulturminne.

## Referanser
**Fotnote**


**Kilde**
* Nyfelt, Kai. 2005. *«Fredsbudet» vil satse friskt*, Korsets Seier, 14. oktober  2005.

## Eksterne lenker
* Bilde - «Fredsbudet» 1952–1979
* Bilder - «Fredsbudet» 1979–2007
* Den Norske Pinsebevegelsen
Marie-Louise Ekman

**Marie-Louise Ekman** (født 5. november 1944 i Stockholm) er en svensk billedkunstner, skuespiller, dramatiker og instruktør. Hun er født **Fuchs**, har i tidligere ekteskap hett **De Geer** og **Bergenstråhle**, og var gift med skuespilleren Gösta Ekman til han døde i 2017.

Sin første utstilling som billedkunstner hadde hun på Galleri Karlsson i Stockholm i 1967. Året før hadde hun vakt oppmerksomhet som fotomodell for Mah-Jong-klær. Hun har helt siden hun trådte fram offentlig vært en markant personlighet i svensk kulturliv, og har gjort seg bemerket innen mange kunstarter og medier. Som bildende kunstner har hun foruten maleri arbeidd med bl.a. skulptur, bokillustrasjon, karikaturtegning, plakatkunst og scenografi. Mellom 1984 og 1991 var hun professor i maleri ved Kungliga Konsthögskolan i Stockholm, og 1999-2008 var hun rektor. I 2009-2014 var hun sjef på Kungliga Dramatiska Teatern.

Hun har skrevet manus til, regissert og selv spilt i en lang rekke filmer og TV-serier. Her har hun særlig vært opptatt av menneskelige relasjoner, ofte både tragiske og absurde, som i TV-serien *Vennerman & Winge* og filmen *Nu är pappa trött igen*. Benny Andersson har skrevet musikken til mange av filmene hennes.

## Filmer
* *[[Hallo Baby]]*, 1976
* *[[Mamma, pappa, barn]]*, 1977
* *[[Barnförbjudet]]*, 1979
* *[[Moderna människor]]*, 1983
* *[[Stilleben (film)|Stilleben]]*, 1985
* *[[Den hemliga vännen]]*, 1990
* *[[Nu är pappa trött igen]]*, 1996 
* *[[Puder]]*, 2001
* *[[Asta Nilssons sällskap]]*, 2005
## TV-serier
* *[[Duo Jag]]*, 1991
* *[[Vennerman & Winge]]*, 1992
## Skuespill
* *Gäckanden*, 2007

## Referanser


## Eksterne lenker
*
Mengdelære

**Mengdelære** er den matematiske teorien om mengder, som representerer samlinger av abstrakte objekter. Den omfatter hverdagslige begreper som barn arbeider med i barneskolen, om samlinger av objekter, og elementene i og medlemskap i, slike samlinger. I det meste av moderne matematisk formalisme, er mengdelære språket som brukes for å beskrive matematiske objekter. Det er (sammen med logikk og predikatkalkulus) et av de aksiomatiske grunnlag for matematikk, som gjør at matematiske objekter kan konstrueres formelt fra de udefinerte termene "mengde" og "element i mengde". Den er selv en gren av matematikken og et aktivt felt for matematisk forskning.

I naiv mengdelære er mengder introdusert og forstått ved hjelp av begrepet mengder som samlinger av objekter sett på som et hele. 

I aksiomatisk mengdelære, blir begrepene mengde og element i mengde definert indirekte ved først å postulere visse aksiomer som spesifiserer deres egenskaper. I denne versjonen er mengder og elementer fundamentale begreper som punkt og linje i euklidsk geometri, og er ikke selv direkte definert.

## Se også
* Delmengde
* Overmengde

## Eksterne lenker
*
Gregorsmesse

**Gregorsmesse** (også kalt *Gregorius ridder*, *Gregusmesse* eller *Groårsmesse*) er en tradisjonell katolsk kirkehøytid til minne om pave Gregor I den store (ca. 540&ndash;604). Han ble tidligere minnet på sin dødsdag 12. mars, men da denne dagen faller i fastetiden, ble hans minnedag ved kalenderreformen i 1969 lagt til 3. september, dagen for hans bispevielse i 590.  

St. Gregor er ofte framstilt med en bok og en fjærpenn, og en due på skulderen. Det var forskjellige primstavmerker for dagen 12. mars: halvkors, ris, rokk, bok (ofte feiltolket som åkerteiger) eller en fugl. Denne fuglen skulle sikkert forestille en due, men i den norske folketroen ble den oppfattet som en kråke. Kråka trakk gjerne innover i landet på denne tiden, og dette ble ansett som et sikkert vårtegn. Et kjent rim om kråka lyder: «Gregorsmesse må de venta meg, Marimess kjem eg visst, kjem eg ikkje før Sumardagen, då skal eg koma om det er på ein stav!»

Gregorsmesse ble gjerne ansett som vårjevndøgn. Et rim kjent fra hele Norge er «Gregors tid, natt og dag like vid». Fra denne dagen skulle en ikke lenger tenne lys om kvelden. Noen steder var det vanlig at fattige barn gikk *gregoriusbrud* eller *gregoriusbrudgom* denne dagen. De kledde seg ut i brudeklær og gikk fra gård til gård og ba om almisser.

Var det sønnavind denne dagen kunne en vente et godt år.

## Eksterne lenker
*
Andy Bown

**Andy Bown** (født 27. mars 1946) er en engelsk musiker. 
Han er et av medlemmene i den britiske rockegruppa Status Quo. I Status Quo spiller han tangentinstrumenter, munnspill og gitar.

Før han ble med i Status Quo spilte han bl.a. i The Herd.

## Diskografi som soloartist

* *[[Gone to My Head]]* (1972)
* *[[Sweet William]]* (1973)
* *[[Come Back Romance, All Is Forgiven]]* (1976)
* *[[Good Advice]]* (1978)
* *[[Unfinished Business]]* (2011)

## Referanser


## Eksterne lenker
* 
* 
* 
*
Johnny Appleseed

**Johnny Appleseed** (født 26. september 1774, død 18. mars 1847) var en amerikansk pioner-gartner og misjonær. Hans opprinnelige navn var **John Chapman**. Han introduserte eplet til delstatene Ohio, Indiana og Illinois, og ble legendarisk på grunn av sin vennlige framtreden og sine gode taleevner. Han er portrettert i en rekke kunstneriske verker.

## Referanser
Ana Lopez

**Ana Isabel Taylor Lopez** (født 14. juli 1953 i Uruguay) er en norsk pedagog og politiker (R). Den 11. mars 2007 ble hun valgt som nestleder i det nye partiet Rødt. Hun kom til Norge i 1980 som flyktning fra Uruguay via Brasil. I Uruguay satt hun tre år i fengsel i en tvangsarbeidsleir under det daværende diktaturet.

Høsten 2009 stod Lopez på 2.-plass på Rødts stortingsliste i Telemark.

## Referanser


## Eksterne lenker
* 
*  Fra fengsel til toppverv, Telemarksavisa, 10. mars 2007
Shannon Rempel

**Shannon Cooleen Rempel** (født 26. november 1984) er en kanadisk skøyteløper.  

Rempel ble juniorverdensmester 2003. Året etter tok hun bronse i junior-VM. Hun deltok på det canadiske laget som tok sølv i lagtempo under OL i Torino 2006. I 2007 tok hun gull i lagtempo sammen med Kristina Groves og Christine Nesbitt under VM enkeltdistanser i Salt Lake City.

Hennes beste individuelle mesterskapsplassering som senior er en 9.-plass i sprint-VM 2006. 

## Personlige rekorder

## Referanser


## Eksterne lenker
*
Paperback

**Paperback** er en bokbindermetode der en bok gis myke omslag. Heftede, myke pocketbøker tar mindre plass, veier mindre og er enklere å ta med seg enn tilsvarende bøker som er innbundet. Slike bøker har limfrest rygg, ofte dårligere papir og er derfor billigere å produsere. Mange forlag gjenutgir innbundne romaner og populære bøker i paperback-versjoner i store opplag og med lavere pris.

## Referanser


## Eksterne lenker
* Den første norske pocketboka
Cabimas

**Cabimas** er en by ved kysten av den store innsjøen Maracaibosjøen i delstaten Zulia i Venezuela. Det bor 255 567 innbyggere i byen og 3 704 404 innbyggere i kommunen (2011).

Byen ble grunnlagt i 1758 av munker fra cistercienserordenen som misjonen Saint Ambrosio of Punta de Piedra. I dag er Cabimas selve petroleumsbyen i Venezuela og av den grunn preget av tungindustri. Rundt 1900 var det blitt klart at Venezuela satt store kommersielle forekomster av olje. Et betydelig funn var oljebrønnen «Zumaque 1» i 1914 i området Mene Grande, rundt 80 km sørøst for Cabimas. I 1922 kom det til en ukontrollert oljeutblåsning av brønn Barroso 2 (R4). 

Oppdagelsen av denne brønnen markerte uansett begynnelsen på Venezuelas historie som en storprodusent av olje. Cabimas har en viktig rolle i produksjon ved nasjonens største oljefelter. Disse er lokalisert rundt og under Maracaibosjøen. Andre felt er blitt økende viktige, hovedsakelig i østlige Venezuela. Raffineringen av oljen skjer utenfor Cabimas' område. Byens flagg er preget av et oljetårn.

Stedsnavnet «Cabimas» er et opprinnelig ord fra indianerspråket arawak og henspiller på navnet av et 10-20 meter høyt tre som heter Copaiba (*Copaifera Officiallis*). Fra dette treet kan man anrike en naturolje som har medisinske egenskaper.

## Klima

På grunn av de CO2 utslippene av alle oljeindustriene, Cabimas kan være mye varmere enn Maracaibo. 





## Referanser
Ragnar Vogt

**Ragnar Vogt** (født 17. juni 1870 i Holt ved Tvedestrand, død 21. januar 1943 i Oslo) var en norsk psykiater. Han utdannet seg til lege i Norge, Danmark og Tyskland, og ble spesialist på psykiatri og behandling av alkoholisme og dr.med.

1915&ndash;1940 var han Norges første professor i psykiatri. Han var avholdsmann og aktiv i avholdsbevegelsen. Vogt var en av de første i Norge som skrev om Sigmund Freuds teorier, nemlig i læreboken *Psykiatriens grundtræk* (1905).

Vogt var også tilhenger av rasehygiene. Han mente at det var åpenbart at negre var biologisk dårligere utrustet enn hvite. I *Arvelighedslære og racehygiene* (1914) skrev han blant annet: 

:«*Det sømmer sig ikke for en blond, blaaøiet intelligent nordbo at fornedre sit arvestof ved egteskap med en neger. Heller ikke kan der indrømmes de lavere racer saa utstrakt stemmeret, at den fælles stat risikerer at bli styret etter lavverdige hensyn. […] De lavereverdige racer maa ogsaa finde sig i at overta den slags enklere arbeider, som passer for deres evner.*»

Han var interessert i arvelighetsforskningens betydning for psykiatrien og stod sentralt i mellomkrigstidens eugenikkdebatt.

## Verker i utvalg
* *Alkoholtrangen og alkoholafvænningen*, Medicinsk revue 1902
* *Psykiatriens hovedtræk*, Norsk Magazin for Lægevidenskaben, 1903-08
* *Om drikkeskikke og alkoholisme: foredrag ved Den norske lægeforenings aarsmøde paa Hankø 1903*, De samarbeidende ædruelighedsvenners smaaskrifter 36
* *Psykiatriens grundtræk  1-2* 1905-09
* *Om arvelighed*, Tidsskrift for nordisk retsmedicin og psykiatri 1909
* *Hysterisk sindssygdom*, Tidsskrift for psykiatri og retsmedicin (1910–11)
* *Arvelighetslære og racehygiene* (1914)
* *Nogen hovedlinjer i medicinsk psykologi og psykiatri* (1923, nytt opplag 1935)
* *Seksuallivet: råd og veiledning*/ av en pedagog; med innledende orientering av Ragnar Vogt; tillegg: *Ungdommen i utviklingsalderen*; med forord av Kristian Brandt (1926)
* *Den freudske psykoanalyse: dens historiske bakgrunn* (1930)
* *Etiske problemer: både-og* (1935, nytt upplag 1939)
* *Frihet-sannhet: festskrift til [[Johan Scharffenberg]], 70-årsdagen 23. november 1939* (red., 1939)
* *Sjelelig energi: fem foredrag* (1941)

## Litteratur
* Olav Sundet: *Ragnar Vogt. Norges første professor i psykiatri*. Fondet for forsking og folkeopplysning, 1980

## Referanser


## Eksterne lenker

* Biografi ved Forbundet Mot Rusgift
Encyclopaedia Metallum

**Encyclopaedia Metallum: The Metal Archives** (som regel bare kalt **Metal Archives** eller forkortet **MA**) er en Internettside med register over heavy metal-band i ulike sjangere. Encyclopaedia Metallum er den største databasen over heavy metal-band på nettet og per januar 2011 har siden 77&nbsp;028 band, 56&nbsp;031 anmeldelser og 247&nbsp;208 registrerte brukere, hvorav ca. 180&nbsp;000 av dem er mer eller mindre aktive.

Alle registrerte brukere kan selv legge til band i databasen, men hver tilføyelse krever godkjennelse av en moderator. Siden ønsker også å være nøye på hva som ligger i databasen, og er strenge på at band skal oppfylle kravene for å være et «ekte» heavy metal-band. Nu metal aksepteres for eksempel aldri på siden, og metalcore-band må være «mer» heavy metal enn hardcore punk. Eksempler på band som ikke aksepteres inkluderer bl.a. Rammstein, Soulfly og Slipknot. Det er ingen krav om at bandene *må* være heavy metal-band i dag, så lenge de har vært «ekte» heavy metal-band tidligere. Et eksempel på dette er Ulver som startet som et folk/black metal-band, men siden har gått over til å spille elektronisk musikk.

## Referanser




## Eksterne lenker
*
Republikaner

Begrepet **republikaner** kan vise til:

* en tilhenger av republikanismen og statsformen republikk
* en tilhenger av Det republikanske parti, et amerikansk politisk parti
* en tilhenger av irsk republikanisme
* en tilhenger av andre republikanske partier
MA

**Ma** eller **MA** har flere betydninger

**ma:**: 
* Marokkos nasjonale toppnivådomene, se .ma

**mA:**: 
* Milliampere, et mål for strømstyrke, se Ampere

**Ma:**:
* Mã (elv), elv i Laos og Vietnam
* Ma (fornavn), et kvinnenavn
* Ma (navn), et kinesisk slektsnavn
* Ma (lokomotiv), et svensk elektrisk lokomotiv
* Ma Records, et plateselskap.
* Ma - forkortelse for *megaannus* eller *mega-annum*, se millioner år

**MA**:
* MA – Rusfri Trafikk - en norsk trafikksikkerhetsorganisasjon
* Madagaskar (FIPS 10-4 kode)
* Malév Hungarian Airlines - et tidligere ungarsk flyselskap
* Maranhão - delstat i Brasil
* Marokko (ISO 3166 kode)
* Martial Arts, det engelske ordet for kampsport.
* Massachusetts - delstat i USA
* Mastergrad - en utdanningsgrad
* Metal Archives - Encyclopaedia Metallum, nettside med heavy metal-band database.
* Middelalderen
Kleshenger

En **kleshenger** er en anordning for å henge opp klær.

Noen kleshengere har form etter menneskeskuldre og brukes til å henge opp frakker, gensere, jakker, skjorter og kjoler på et vis som hindrer krøller på klærne.
Andre har klyper og er beregnet for bukser, skjørt, kilter og lignende.

## Se også
* Herretjener, type stumtjener for å henge opp dress til daglig bruk
* Garderobe, oppbevaringsted for klær
* Klesknagg, direkte oppheng for bekledning som er rask og enkel å bruke
* Garderoberom, type kleskott eller omkledningsrom
* Klesbrettemaskin, maskin som bretter klær

## Referanser


## Eksterne lenker
* 
* Kleshengermuseumet i Molde
*
Ricardo Oliveira

**Ricardo de Oliveira** (født 6. mai 1980) er en brasiliansk fotballspiller som spiller for Coritiba Foot Ball Club. 

Han har også en fortid i São Paulo Futebol Clube, Valencia CF, AC Milan, Real Zaragoza og Real Betis

## Referanser


## Eksterne lenker
* 
*
Johannes Irgens Strømme

**Johannes Irgens Strømme** (født 1876, død 1961) var en norsk psykoanalytiker. Han gikk i lære hos den sveitsiske presten og psykologen Oskar Pfister, etablerte en psykoanalytisk praksis i Kristiania, og skrev senere en rekke bøker og artikler om psykoanalysen. Han regnes for en av dem som innførte psykoanalysen til Norge. I 1926 gikk forfatteren Knut Hamsun til analyse hos ham. Spørsmålet om hvorvidt Hamsuns journal burde offentliggjøres har siden vakt debatt.

## Verker
* *Nervøsitet: fra sjelens lønnkammer* (1927)
* *Sjeledypets sprog: psykoanalytiske erfaringer* (1932)
* *Nervøsitet kan helbredes: fra sjelens lønnkammer* (1932)
* *Lær å leve: menneskekunnskap til personlighetens frigjørelse* (1940)
* *Kjærlighet = frihet* (1945)
* *De profundis: nervøsitetens problemer* (1953)
* *Populær psykologi for alle* (1955)

## Referanser


## Eksterne lenker
*
Tepperot

**Tepperot** (*Potentilla erecta*) er ei flerårig mure i rosefamilien.

Tepperot blir fra 10 til 30 cm høy. Den skiller seg fra andre murer ved å kun ha fire kronblad, i motsetning til de andre murene som har fem. På grunn av at tepperot kun har fire kronblad, har den tidligere blitt klassifisert til en egen slekt (*Tormentilla*). Blomstene er gule og blomstrer fra mai til september. Stengler er opprette og tynne. Stengelblad store og trekobla med store tanna øreblad, på grunn av de store øreblada kan det se ut som bladene er femkobla. Rota er tjukk og inneholder en rød saft.

## Navn
Navnet stammer fra verbet *å teppe* som betyr «å sette tapp i», «stoppe» eller «stenge».

## Utbredelse
Tepperota er utbredt i hele Europa samt i Kaukasus og nordvest i Afrika. I Norge er den vanlig nord til Troms, sjelden lenger nord. På Hardangervidda vokser den helt opp til 1300 moh. Tepperota vokser i skog, slåtteeng og beitemark, myr og hei.

## Bruk
Tørket rotstengel og tinktur er anvendt i naturmedisin og tradisjonell folkemedisin. Det er en garvestoffdroge som har sammentrekkende virkning på blodkar. Tradisjonell folkemedisin har tillagt den mange egenskaper, sannsynligvis på grunn av at signaturlæren fikk folk til å knytte den røde margen i rota til blodet og de korsformede blomstene til plantens kraft. Den røde rota farges av fargestoffet tormentillarødt.

Ulike naturmedisinske preparater av tepperot har blitt brukt mot blødninger, diaré, betennelser, forbrenninger og mange andre sykdommer. 

På Shetland og Færøyene var det i gammel tid vanlig å bruke roten i garving av lær til fiskeres skinnklær. For eksempel har planten vært benyttet garving av skinn til tradisjonelle færøyske *rodskógvar* og *húdaskógvar*, en type sko.

Den har også blitt brukt som matkilde i uår og til å farge lær rødt.

## Referanser




## Eksterne lenker
*
Freia Melkesjokolade

**Freia Melkesjokolade** er et registrert varemerke for en melkesjokolade med hovedingrediensene sukker, tørrmelk og 30 % kakao i form av kakaosmør og kakaomasse. Sjokoladen produseres og markedsføres av Mondelēz som er eier av varemerkerettighetene.

Produktet ble lansert i 1906 under navnet Freia Melkechokolade og endret navn til Norsk Melk-chokolade 1916 og Norsk Melk Chockolade i 1920 før den fikk dagens navn i 1945. I 1980 utgjorde den 11 % av landets sjokoladekonsum, og fikk slagordet «Et lite stykke Norge».

Freia Melkesjokolade produseres i plater av ulike størrelser, samt i rull med navnet *Melkerull*. Sjokoladen har gul emballasje med illustrasjon av kyr på en setervoll. Den blir produsert ved Mondelēz sin fabrikk på Rodeløkka i Oslo.

## Varianter (utvalg)
* Melkesjokolade med Appelsinkrokan (storplate) (2000-tallet) (utgått)
* Melkesjokolade Porøs (storplate) (2001) (utgått)
* Melkesjokolade med Kjekskuler (storplate) (2005) (utgått)
* Melkesjokolade med Non Stop (storplate) (2007)
* Melkesjokolade med Daimbiter (storplate) (2008)
* Melkesjokolade Walters mandler (storplate) (2008)
* Melkesjokolade med Jordbær (storplate) (2009) (relansert i 2018)
* Melkesjokolade med Walters No 156 (storplate) (2011) (utgått)
* Melkesjokolade med Kvikk Lunsj (storplate) (2010)
* Melkesjokolade med Toppris (storplate) (2012)
* Melkesjokolade Boble (storplate) (2012)
* Melkesjokolade med Jumbomais (storplate) (2013) (utgått 2013)
* Melkesjokolade med M (2013) (utgått)
* Melkesjokolade Boble med Karamell (storplate) (2013)
* Melkesjokolade Frydefull Jelly Popp (storplate) (2014) (utgått)
* Melkesjokolade med Oreo (storplate) (2014)
* Melkesjokolade med Japp (storplate) (2015)
* Melkesjokolade Bærfrisk (storplate) (2016) (utgått)
* Melkesjokolade med Daim og salt lakris (storplate) (Begrenset opplag) (2016)
* Melkesjokolade med Sjokomais (storplate) (Begrenset opplag) (2016)
* Melkesjokolade med Salt lakris (storplate) (Begrenset opplag) (2017)
* Melkesjokolade med Smil (storplate) (2017)
* Melkesjokolade Smakfull Oreo (storplate) (2017)
* Melkesjokolade Walters Karamell (storplate) (2017)
* Melkesjokolade Smakfull Toffee Helnøtt (storplate) (2017)
* Melkesjokolade med Cocos (storplate) (vinter 2018)
* Melkesjokolade Smakfull Japp Peanøtt Karamell (storplate) (vår 2018)
* Melkesjokolade Tutti Frutti (storplate) (vinter 2019)
* Melkesjokolade med Pepperkaker (storplate) (Begrenset opplag) (høst 2019)
Mont Pelerin Society

**Mont Pelerin Society** ble grunnlagt i april 1947 av 39 politikere, økonomer og filosofer fra ti land, som hadde kommet sammen for en konferanse på Mont Pelerin ved Vevey i Sveits. Formålet var å spre ideer om frie samfunns natur og fremme tanken om desentraliserte markeder som økonomisk organiseringsprinsipp. Blant grunnleggerne var de senere nobelprismottakerne Friedrich von Hayek og Milton Friedman, samt Ludwig Erhard, senere vesttysk finansminister og forbundskansler, og mannen bak "det vesttyske økonomiske mirakelet".

De opprinnelige medlemmene var  Maurice Allais, Carlo Antoni, Hans Barth, Herbert Cornuelle, John Davenport, Stanley Dennison, Aaron Director, Walter Eucken, Erick Eyck, Milton Friedman, Harry Gideonse, Frank Graham, Friedrich von Hayek, Henry Hazlitt, Floyd Harper, Trygve J. B. Hoff, Albert Hunold, Carl Iversen, John Jewkes, Bertrand de Jouvenel, Frank Knight, Fritz Machlup, Salvador de Madariaga, Henri de Lovinfosse, Loren Miller, Ludwig von Mises, Felix Morley, Michael Polanyi, Karl Popper, William Rappard, Leonard Read, George Révay, Lionel Robbins, Wilhelm Röpke, George Joseph Stigler, François Trevoux, Orval Watts og Cicely Wedgwood. 

I dag består selskapet av omtrent 500 medlemmer fra 50 land verden rundt.

## Referanser


## Eksterne lenker
* 
* 
* Lars Peder Nordbakken: «Veien til Mont Pelerin, påsken 1947».  *[[Minerva (norsk tidsskrift)|Minerva]]* mandag 2. april 2007.
Legenemnda for flygere

**Flymedisinsk seksjon**, tidligere **Legenemnda for flygere**, er en seksjon i Luftfartstilsynet som leder flymedisinske undersøkelser og sertifisering av personell i norsk luftfart.

I samarbeide med internasjonale flymedisinske organer fastsettes helsekrav for de forskjellige sertifikatene som kreves av flygere (trafikk-, privat-, seilfly, mikrofly), fallskjermhoppere, ballongflygere, kabinbesetning, flygeledere og flyteknikere. Gjeldende helsekrav er felles i EASA og publisert i Annex IV til EU forordning 1178/2011.

Flymedisinsk seksjon oppnevner leger godkjente for flylegeundersøkelser og holder hvert år i begynnelsen av september kurs for leger i samarbeide med Norsk Flymedisinsk forening. Alle rapportene fra undersøkelsene hos flylegene sendes flymedisisnsk seksjon som utsteder sertifikatene.

Det er mulig å få utført undersøkelsene både hos Flymedisinsk seksjon og hos de oppnevnte flylegene.

Flygere som får sykdom som går ut over helsekravene, og gjør sertifikatet ugyldig, plikter å sende beskjed til Flymedisinsk seksjon. Ved bedring etter sykdom vurderer Flymedisinsk seksjon om flygeren kan få igjen legeattest som er del av flysertifikatet. Ofte blir det utført en del spesielle tester, samt undersøkelse hos legespesialister, for å avgjøre om ny utstedelse er forsvarlig.

Flymedisinsk seksjon er lokalisert sammen med Flymedisinsk institutt ved Universitetet i Oslo som er Luftforsvarets flymedisinske kompetansesenter. Instituttet har eget trykkammer og samarbeider mye med dykkermedisinsk miljø innen baromedisin/ trykkrelatert medisin.

Legenemnda var i mange år lokalisert på Fornebu og ble flyttet til Flymedisinsk institutt på Blindern. Overlege Per Orva var sjeflege til 2006 da han ble avløst av Rolf Heimberg. Trond-Eirik Strand ble tilsatt som sjeflege og seksjonsleder i Flymedisinsk seksjon i 2013.

## Referanser


## Eksterne lenker
*  Norsk Flymedisinsk Forening, hjemmeside. 
* Luftfartstilsynets sider om flymedisin
Fitzrovia

**Fitzrovia** er et område i det sentrale London, rett nord for West End i bydelene Camden og City of Westminster. Det er lokalisert mellom Bloomsbury og Marylebone, og nord for Soho. Det finnes ikke noen formelle grenser for området, men det regnes gjerne som avgrenset av Euston Road i nord, Tottenham Court Road i øst, Oxford Street i sør og Great Portland Street eller Portland Place i vest. Området er karakterisert boliger, forretninger, utdannelse og helseinstitusjoner, uten at noen av aktivitetene er dominerende. Historisk var det område preget av bohemer og kunstnere, og en gang hjemmet til forfattere som Virginia Woolf, George Bernard Shaw og Arthur Rimbaud.

## Historie
Den nordlige delen av området ble først utviklet av Charles Fitzroy fra 1757, som kjøpte herregården Tottenhall. Øst- og vestsidene av Fitzroy Square ble designet av Robert Adam i 1794 og overlevde i deres opprinnelige form i portlandkalkstein, men ble endret i stor grad grunnet skadene på sørsiden under den andre verdenskrig. FitzRoy bygget for den øverste samfunnsklasse, men de flyttet snart sør-vestover til Belgravia og Mayfair, noe som førte til at de aristokratiske husene ble endret til verksteder, studioer og leiligheter som ble leid ut.

Den sørvestlige delen av Fitzrovia ble utviklet av hertugen av Newcastle som etablerte Oxford Market, nå en del av området rundt Market Place. Innen begynnelsen av 1800-tallet var det tett bebyggelse der. En av hovedveiene gjennom området, Marylebone Passage, hadde blitt kappet av slik at bare en liten del eksisterer i det som nå heter Wells Street.

Navnet ble innført sent, antagelig på midten av det 1900-tallet. Mye av årsaken til dette er at området er nokså obskurt i forhold til Soho i sør og Bloomsbury i øst. På grunn av at det litterære etablissementet begynte å flytte seg over i Fitzrovia innførte man et eget navn, tatt fra den mest kjente puben, Fitzroy Tavern, som lå på hjørnet av Charlotte Street og Windmill Street. Navnet Fitzroy er i seg avledet fra normannerfransk for «sønn av kongen», vanligvis benyttet som etternavn for sønner av kongen som ble født utenfor ekteskap.

Store deler av Fitzrovia ble utviklet av mindre jordeiere, hvilket førte til at det ikke var noen enhetlig plan. Det er derfor mange små og uregelmessige veier, til forskjell fra Marylebone og Bloomsbury hvor det var en eller to jordeiere som dominerte og dermed kunne anlegge et mer systematisk veinett. 

Den mest synlige bygningen er BT Tower, som er en av Londons høyeste.

## Kommunikasjon

Det er fem undergrunnsstasjoner i eller rett ved Fitzrovia:

* Great Portland Street undergrunnsstasjon
* Goodge Street undergrunnsstasjon
* Oxford Circus undergrunnsstasjon
* Tottenham Court Road undergrunnsstasjon
* Warren Street undergrunnsstasjon

## Referanser


## Eksterne lenker

*Fitzrovia Neighbourhood Association
*Fitzrovia Residents Association
Mureslekta

* *(Potentilla alba)*
* gåsemure *(Potentilla anserina)*
* tepperot *(Potentilla erecta)*
* myrhatt *(Potentilla palustris)*
* kryptepperot (krypmure) *(Potentilla reptans)*

**Murer** (*Potentilla*) er en gruppe planter i rosefamilien.
Den består av ett- og toårige arter, og stauder.

Blomstene har både beger og ytterbeger. De fleste, som myrhatt og gåsemure, er femtallige, men tepperot og kryptepperot (krypmure) har kun fire kronblad, med tallrike støvdragere og fruktanlegg. Fruktene er nøtter som sitter på en hvelvet blomsterbunn. Kryptepperot (krypmure) er en klassisk ballastplante.

## Eksterne lenker
*
Murer

**Murer** kan referere til:

* Murer (yrkestittel), fagarbeider i bygg- og anleggsbransjen
* Murverk, bygningskonstruksjoner
* Murer (planteslekt) i rosefamilien (*Potentilla*)
* Bayer (øl); en flaske av dette kalles «en murer» på dansk

## Se også
* Mur (peker)
* Murene (peker)
* Frimurer
Shishapangma

**Shishapangma** eller **Xixabangma** er verdens fjortende høyeste fjell, 8013&nbsp;moh. Det er dermed det laveste av verdens 8000-metere.

Shishapangma ligger sørvest i Tibet, noen få kilometer fra grensen til Nepal. Fjellet ble besteget første gang den 2. mai 1964 av en kinesisk ekspedisjon, ledet av Xǔ Jìng. De andre som var del av teamet het Chén Sān, Chéng Tiānliàng, Dorjê, Migmar Zhaxi, Soinam Dorjê, Wang Fuzhou, Wū Zōngyuè, Yún Dēng, og Zhāng Jùnyán.

## Nordmenn på toppen
2007: Jarle Trå besteg toppen 10. mai 2006. Han hadde i flere år den eneste noterte norske bestigning.

2023: Kristin Harila besteg toppen 26. april 2023, som den første av de 14 fjelltoppene over 8000 m.o.h. da hun satte rekord i å bestige disse.

Flere nordmenn har besteget vesttoppen (8008 moh.). Først var Eirik Tryti og Olav Storli Ulvund i 1990.

## Se også
* Liste over verdens høyeste fjell

## Referanser


## Eksterne lenker
* 
* Peakware